1. ปัจจัยความเสี่ยง

1.  ความเสี่ยงในการประกอบธุรกิจ

    1.  เนื่องจากการจัดตั้งคณะกรรมการกิจการกระจายเสียงและวิทยุโทรทัศน์ หรือ กสช.
        ซึ่งจะเป็นผู้กำหนดกฎระเบียบการดำเนินธุรกิจ และการออกใบอนุญาต
        ยังไม่เป็นที่เสร็จสิ้น ส่งผลให้การจัดสรรความถี่คลื่นวิทยุยังขาดความชัดเจน
        การประมูลคลื่นวิทยุกระจายเสียงมีการแข่งขันสูง
        อีกทั้งยังไม่สามารถทำสัญญาเช่าสัมปทานคลื่นวิทยุระยะยาวได้
        จึงนับเป็นปัจจัยเสี่ยงทางธุรกิจ เนื่องจากบริษัทตัวแทนโฆษณา หรือ Agency
        ไม่มีความมั่นใจในการจัดสรรงบโฆษณาที่ผูกพันเป็นระยะเวลายาวได้

    2.  สำหรับทางด้านของธุรกิจโทรทัศน์ระบบบอกรับสมาชิกนั้น
        ก็ได้รับผลกระทบจากความล่าช้าในการจัดตั้ง กสช. เช่นเดียวกัน
        เนื่องจากจำนวนผู้ประกอบการยังถูกจำกัดอยู่ที่ผู้ได้รับใบอนุญาตสัมปทานเดิม
        ไม่สามารถเติบโตได้รวดเร็วเท่าที่ควร นอกจากนี้ บริษัทฯ
        ยังไม่สามารถตรวจสอบจำนวนครัวเรือนที่เป็นสมาชิกรับบริการจากผู้ประกอบการโทรทัศน์ระบบบอกรับสมาชิก
        หรือ เคเบิ้ลโทรทัศน์ท้องถิ่นได้

    3.  ในการลงทุนซื้อลิขสิทธิ์ภาพยนตร์จากต่างประเทศนั้น
        การที่มีผู้ประกอบการในธุรกิจนี้จำนวนมาก
        ความต้องการในลิขสิทธิ์ภาพยนตร์และการแข่งขันจึงค่อนข้างสูง
        ส่งผลต่อราคาลิขสิทธิ์ภาพยนตร์ นอกจากนี้
        กระแสความนิยมรับชมภาพยนตร์ที่เปลี่ยนแปลงอยู่ตลอดเวลาก็เป็นอีกปัจจัยหนึ่ง
        ส่งผลให้บางครั้งภาพยนตร์ที่ซื้อมาในราคาสูง
        อาจไม่สามารถทำรายได้ได้ตามเป้าหมายที่ตั้งไว้

    4.  ความเสี่ยงจากสินค้าละเมิดลิขสิทธิ์เป็นปัญหาหนึ่งที่ส่งผลกระทบทางลบต่อรายได้ของบริษัทฯ
        รวมถึงผู้ประกอบการอื่นในอุตสาหกรรมเพลงและภาพยนตร์
        แม้ว่าทางรัฐบาลจะมีการปราบปรามปัญหาดังกล่าวอย่างจริงจัง
        ส่งผลให้ปัญหาดังกล่าวลดลง
        แต่อย่างไรก็ตามหากปัญหาไม่ได้รับการแก้ไขอย่างต่อเนื่องทั้งทางภาครัฐ และเอกชน
        ปัญหาดังกล่าวอาจหวนกลับมาได้อีก

    5.  สินค้าคงเหลือนับเป็นอีกหนึ่งปัจจัยความเสี่ยง
        เนื่องจากสินค้าประเภทเพลงและภาพยนตร์เป็นสินค้าที่ได้รับความนิยมในเวลาจำกัด
        จึงมีความเสี่ยงในเรื่องสินค้าล้าสมัย
        แต่อย่างไรก็ตามบริษัทฯได้ลดความเสี่ยงโดยวางแผนการขายและการผลิตให้สอดคล้องกัน
        โดยพิจารณาจากความต้องการของลูกค้าและภาวะเศรษฐกิจ
        อีกทั้งจัดหากลยุทธ์การตลาดและช่องทางจำหน่ายใหม่ ๆ สำหรับสินค้าคงเหลือด้วย

2.  ความเสี่ยงเกี่ยวกับการผลิต

  จากที่ก่อนหน้านี้บริษัทฯ ประสบปัญหาเครื่องจักรการผลิตและวัตถุดิบ
  ทำให้บางครั้งบริษัทฯไม่สามารถผลิตสินค้าได้ทันความต้องการของลูกค้า ดังนั้น บริษัทฯ
  จึงลดปัจจัยเสี่ยงดังกล่าวโดยการร่วมกับ บริษัท ไดเทคดิสก์ โปรดักชั่น จำกัด ซึ่ง บริษัท
  ไดเทคฯ จะรับผิดชอบดูแลด้านวัตถุดิบและการผลิตสินค้าตามความต้องการบริษัทฯ

3. ความเสี่ยงด้านการเงิน

3.1 ความเสี่ยงจากการไม่สามารถปฏิบัติตามเงื่อนไขในสัญญาเงินกู้กับธนาคารกรุงไทย จำกัด
(มหาชน) เนื่องจากธนาคารกรุงไทย จำกัด (มหาชน) ได้กำหนดเงื่อนไขในสัญญาเงินกู้ให้บริษัทฯ
ต้องดำรงอัตราส่วน Debt to Equity ไม่เกิน 1.5 เท่า ซึ่ง ณ วันที่ 31 ธันวาคม 2548
บริษัทมีอัตราส่วนเท่ากับ 1.38 เท่า ลดลงจากปี 2547 ซึ่งอัตราส่วนอยู่ที่ 1.68 เท่า
บริษัทฯอยู่ระหว่างดำเนินการขายที่ดินและอาคารที่กรุงเทพฯ เพื่อชำระหนี้ต่อธนาคารกรุงไทย จำกัด
(มหาชน) และบริษัทฯได้ตั้งเป้าหมายที่จะจำหน่ายทรัพย์สินที่ไม่ก่อให้เกิดรายได้ เช่น
ที่ดินและอาคารโรงงานที่จังหวัดระยองและจังหวัดฉะเชิงเทรา
เพื่อเป็นการลดภาระหนี้สินที่มีกับธนาคารกรุงไทย จำกัด (มหาชน)

3.2 ความเสี่ยงจากความผันผวนของอัตราแลกเปลี่ยน

  บริษัทฯ มีการซื้อลิขสิทธิ์ภาพยนตร์จากต่างประเทศ ส่งผลให้บริษัทฯ มีความเสี่ยงจากความ
  ผันผวนของอัตราแลกเปลี่ยน ประกอบกับการที่บริษัทฯ
  ยังไม่สามารถขยายวงเงินสินเชื่อเพื่อป้องกันความเสี่ยงจากอัตราแลกเปลี่ยนเงินตราต่างประเทศ
  ดังนั้นบริษัทฯ จึงบริหารความเสี่ยงในกรณีที่อัตราแลกเปลี่ยนไม่มีความผันผวนมาก
  ด้วยการกำหนดช่วงอัตราแลกเปลี่ยนเป้าหมายและจะดำเนินการจ่ายชำระค่าลิขสิทธิ์
  เมื่ออัตราแลกเปลี่ยนเป็นไปตามที่กำหนดไว้ ซึ่งทำให้สามารถลดความเสี่ยงได้ระดับหนึ่ง

3.3 ความเสี่ยงจากการที่บริษัทฯมีขาดทุนสะสมมีผลกระทบต่อความสามารถในการจ่ายเงินปันผล

ในปี 2548 มีผลการดำเนินงานขาดทุนจำนวน 333.86 ล้านบาท และมีผลขาดทุนสะสม ณ สิ้นปี
จำนวน 965.95 ล้านบาท การที่บริษัทมีผลขาดทุนสะสมดังกล่าว
ทำให้บริษัทฯไม่สามารถจ่ายเงินปันผลให้กับผู้ถือหุ้นได้

แต่เนื่องจากในปี 2548 ทางบริษัทฯได้ขยายธุรกิจโดยการจัดตั้งบริษัทย่อยขึ้น 3 บริษัท ได้แก่ 1.
บริษัท บีเอ็นที เรดิโอ จำกัด (ดำเนินธุรกิจด้านผลิตรายการสื่อวิทยุกระจายเสียง) 2. บริษัท
บีเอ็นที ทีวี จำกัด (ดำเนินธุรกิจด้านผลิตรายการทีวี) 3. บริษัท บีเอ็นที มิวสิค แอนด์ พับลิชชิ่ง
จำกัด (ดำเนินธุรกิจสร้างสรรค์ผลงานเพลงและสิ่งพิมพ์) เพื่อทำให้บริษัทฯมีรายได้มากขึ้น
ผลการดำเนินงานดีขึ้นและสามารถดำเนินการให้เป็นไปตามนโยบายการจ่ายเงินปันผลให้กับผู้ถือหุ้นในอนาคต

3.4 ความเสี่ยงจากปัญหาสภาพคล่อง

บริษัทฯยังคงขาดสภาพคล่องทางด้านการเงิน มีภาระหนี้สินเป็นจำนวนมาก
บริษัทฯจึงได้ทำการขออนุมัติที่ประชุมวิสามัญผู้ถือหุ้นครั้งที่ 3/2547 เมื่อวันที่ 24 ธันวาคม 2547
และมีมติอนุมัติให้บริษัทฯจัดสรรหุ้นเพิ่มทุนจำนวน 960,930,000 หุ้นในอัตราหุ้นละ 0.40 บาท
บริษัทฯได้รับเพิ่มทุนเป็นเงินจำนวน 372.38 ล้านบาท
ทำให้บริษัทมีเงินทุนหมุนเวียนสามารถชำระหนี้ที่มีอยู่เป็นจำนวนมากได้

4.  ความเสี่ยงด้านการบริหารและการจัดการ

เนื่องจากบริษัทฯ ได้ขยายสายงานธุรกิจด้านวิทยุและโทรทัศน์
ซึ่งต้องอาศัยบุคลากรผู้ชำนาญงานเฉพาะด้าน อย่างไรก็ตาม บริษัทฯ
ได้สรรหาผู้บริหารและบุคลากรที่มีความชำนาญและมีประสบการณ์ในสายงานธุรกิจดังกล่าวเข้ามาร่วมดำเนินงาน

นอกจากนี้ บริษัทฯยังคงนโยบายว่า การทำรายการค้าใด ๆ
กับบุคคลที่อาจมีความขัดแย้งทางผลประโยชน์ที่ไม่เป็นไปตามราคาตลาดและเงื่อนไขการค้าปกติ
ต้องได้รับการอนุมัติจากที่ประชุมคณะกรรมการบริษัทฯ
ซึ่งกรรมการและผู้บริหารที่อาจมีส่วนได้เสียในรายการดังกล่าวต้องไม่ร่วมประชุมและงดออกเสียง